als_Latn dik_Latn sag_Latn
Bernard GJIKOLAJ
Të shtunën Besëlidhja mori 3 pikët e radhës në transfertën e Kamzës, pikë që ja konsoliduan pozitat në pretendimin për tu ngjit në Superligë. Fitorja 2-0 ndaj kamzalinjve e ka qetësuar stafin teknik dhe drejtues të Besëlidhjes, po ashtu edhe vetë futbollistët. Tashmë Besëlidhja po përgatitet intensivisht për ndeshjen e radhës që do të luhet të mërkurën në Lezhë ndaj Ilirisë, sfidë që Besëlidhja beson në fitore. E gjithë skuadra e ka meritën për fitoren ndaj Kamzës, por protagonisti i sajë padyshim mbete sulmuesi shtatlartë, serbi Kosta Bajiç që e vuri nën alarm mbrojtjen vendase. Gjatë një prononcimi për “Sport Ekspres” serbi nga Novi-Sadi i Vojvodinës Kosta Bajiç e quan më se të mundur ngjitjen e Besëlidhjes në Superligë, gjithnjë duke u mbështetur në kualitetin e futbollistëve që disponon ajo. “Tashmë që po i plotësoj 2 muaj i grumbulluar me Besëlidhjen, po bindem gjithnjë e më tepër për fuqinë dhe kualitetin e skuadrës, pasi nga ndeshja në ndeshje po tregohet mjaft e fortë dhe tepër agresive përballë kundërshtarit, cilësi që e zotërojnë vetëm skuadra të Superligës. Deri tani në ndeshjet që kemi zhvilluar për këtë vit, vetëm një kemi barazuar pa gola, ndërsa të tjerat i kemi fituar brenda dhe jashtë, gjë që e vërteton agresivitetin e skuadrës, përballë kujtdo kundërshtari. Të shtunën e kaluar morëm fitoren e radhës në transfertë, konkretisht ndaj Kamzës në fushën e kësaj të fundit, një fitore tepër e rëndësishme, që na qetëson. Tashmë po përgatitemi për t’u përballur me Ilirinë në fushën tonë, sfidë që po e vlerësojmë mjaft, ndaj po përgatitemi intensivisht, pasi kemi vetëm 2 ditë stërvitje në kuadër të sajë dhe na duhet që ta fitojmë”, ka pohuar serbi Bajiç.
ltz_Latn als_Latn